นักลงทุนมั่นใจซื้อหุ้นเพิ่มทุนSSIครบ6พันล้าน
ผู้ถือหุ้น-นักลงทุนมั่นใจใช้สิทธิซื้อหุ้นเพิ่มทุนSSIได้ครบ 6,000 ล้านบาท เผยนักลงทุนเชื่อมั่นเพราะแนวโน้มตลาดและราคาเหล็กดีทั้งระยะสั้นและระยะยาว
1 มี.ค. 2554

ผู้ถือหุ้น-นักลงทุนมั่นใจใช้สิทธิซื้อหุ้นเพิ่มทุนSSIได้ครบ 6,000 ล้านบาท เผยนักลงทุนเชื่อมั่นเพราะแนวโน้มตลาดและราคาเหล็กดีทั้งระยะสั้นและระยะยาว
นายวิน วิริยประไพกิจ กรรมการผู้จัดการใหญ่ บริษัท สหวิริยาสตีลอินดัสตรี หรือ เอสเอสไอ เปิดเผยถึงผลการเสนอขายหุ้นสามัญเพิ่มทุนจำนวนรวมประมาณ 5,240 ล้านหุ้น เพื่อระดมเงินทุน สำหรับเสริมสร้างความแข็งแกร่งทางการเงินของบริษัทฯ และเตรียมความพร้อมด้านเงินทุนเพื่อการเข้าทำรายการซื้อสินทรัพย์โรงงานถลุงเหล็ก Teesside Cast Products ซึ่งประกอบไปด้วยการเสนอขายให้กับผู้ถือหุ้นเดิมจำนวนประมาณ 2,620 ล้านหุ้น และ การเสนอขายให้แก่นักลงทุนแบบเฉพาะเจาะจงจำนวนประมาณ 2,620 ล้านหุ้น ว่าในส่วนของการเสนอขายให้กับผู้ถือหุ้นเดิมราคาเสนอขายที่ 1.2 บาท ต่อหุ้น ที่สัดส่วน 5 หุ้นเดิม ต่อ 1 หุ้นใหม่มีผู้จองซื้อ คิดเป็นมูลค่าประมาณ 2,984 ล้านบาท หรือร้อยละ 95 ของจำนวนหุ้นที่เสนอขายทั้งหมด 
สำหรับการเสนอขายให้แก่นักลงทุนแบบเฉพาะเจาะจง ได้รับความสนใจจากนักลงทุนทั้งในและต่างประเทศ โดยมีผู้จองซื้อเข้ามา ทำให้สามารถระดมทุนได้ตามเป้าหมาย คือ 3,115 ล้านบาท  โดยบริษัทได้แต่งตั้งให้ บริษัทหลักทรัพย์ ไทยพาณิชย์ จำกัด และ บริษัทหลักทรัพย์ ทิสโก้ จำกัด เป็นผู้รับประกันการจัดจำหน่ายร่วมสำหรับการเสนอขายครั้งนี้ รวมเงินทุนที่ระดมได้จากการเสนอขายทั้งสองส่วนเป็นจำนวนเงิน 6,099 ล้านบาท ครบตามจำนวนที่ตั้งเป้าหมายไว้ ทั้งนี้หุ้นเพิ่มทุนทั้งสองส่วนจะเข้าจดทะเบียนและเริ่มซื้อขายในวันที่ 3 มีนาคม 2554มีนาคมนี้
“เป็นที่น่ายินดีอย่างยิ่งที่การเสนอขายทั้งในส่วนของการเสนอขายให้กับผู้ถือหุ้นเดิมและเสนอขายให้แก่นักลงทุนแบบเฉพาะเจาะจง สามารถระดมทุนได้ครบเต็มตามจำนวนเงินที่ต้องการ และผู้ถือหุ้นจำนวนหนึ่งจองซื้อหุ้นเพิ่มทุนเกินสิทธิที่มีอยู่ ทั้งนี้จากการนำเสนอข้อมูลต่อนักลงทุนทั้งในและต่างประเทศนักลงทุนสถาบันให้ความสนใจหุ้นเพิ่มทุนเอสเอสไอเป็นอย่างมาก ทั้งในภูมิภาคเอเชีย รวมถึงทวีปยุโรป ซึ่งมีความรู้ความเข้าใจเกี่ยวกับอุตสาหกรรมนี้เป็นอย่างดี นอกจากนี้ โดยยังมีเหตุผลสนับสนุนที่สำคัญก็คือ ราคาเหล็กซึ่งอยู่ในช่วงขาขึ้นทั้งในระยะสั้นและในระยะยาว ก่อให้เกิดส่วนต่างของราคา (upside potential) ที่เพิ่มขึ้นอีกด้วย” นายวินกล่าว
นายวินกล่าวว่าการเสนอขายหุ้นเพิ่มทุนนี้เสร็จสมบูรณ์ภายในเดือนกุมภาพันธ์ 2554 สอดคล้องกับแผนการกู้เงิน และการเซ็นสัญญาซื้อขายโรงถลุงเหล็กและผลิตเหล็กกล้า TCP ซึ่งแล้วเสร็จในระยะเวลาเดียวกัน ซึ่งจะส่งผลให้การเข้าไปซื้อสินทรัพย์เสร็จสมบูรณ์ภายในไตรมาสแรกปี 2554 ทำให้โรงงานถลุงเหล็กสามารถผลิตเหล็กแท่งแบน (Slab) ส่งกลับมาให้เอสเอสไอใช้ได้ภายใน 6 เดือนหลังจากนั้น ทำให้มีความมั่นใจว่าในปี 2555 นี้เอสเอสไอจะสามารถผลิตได้ถึง 3 ล้านตัน และมียอดขาย 70,000 ล้านบาท เพราะสามารถผลิตวัตถุดิบได้เองอันจะส่งผลให้บริษัทสร้างสถิติสูงสุดใหม่ในการผลิตนับตั้งแต่เปิดดำเนินการมา